Per Clausen (EL), 2005-11-04:
Enhedslisten er enig i det, der i hvert fald i fremsættelsen er intentionen med lovforslaget, nemlig at beskytte de mennesker, der bruger deres ytringsfrihed.
Det synes vi er meget vigtigt, for vi mener faktisk, at ytringsfriheden snarere bliver brugt for lidt end for meget i Danmark.
Vi mener også, det er vigtigt, fordi vi og vore venner på venstrefløjen godt kender til at blive udsat for trusler og overfald fra højreekstreme kræfter, hvad enten disse højreekstreme kræfter har udgangspunkt i en fundamentalistisk islamisk opfattelse, eller de på normalt dansk har udgangspunkt i racistiske og halvfascistiske synspunkter.
Det har man bl.a. kunnet se i Århus, hvor White Pride og lignende grupper jo har ført an i en voldelig kampagne mod venstrefløjen.
Det handler faktisk ikke – det kan jeg sige til hr. Morten Messerschmidt – kun om indvandrerpolitik og fremmedpolitik og den slags, men også om, at folk får tæsk af den simple grund, at de er kommunister og – jeg skal lade være med at sige mere for ikke at komme på kanten af, hvad man kan tillade sig at sige fra denne talerstol.
Vi er altså enige i, at det er fantastisk vigtigt, at retten til ytringsfrihed beskyttes.
Men vores udgangspunkt, når vi går ind i diskussionen, er imidlertid, at vi sådan set mener, at domstolene nok har den samme holdning, og at domstolene godt af sig selv kan inddrage sådanne momenter i deres fastsættelse af straffen.
Vi synes i og for sig, at vi er i en situation, hvor der er enighed om, at vi har et stigende problem med hate crimes, som kommer til udtryk i form af en stigning i antallet af overfald på primært bøsser, men også lesbiske; folk bliver altså overfaldet på grund af deres seksuelle orientering.
Vi har en stigning i antallet af overfald på folk på grund af deres etniske tilhørsforhold, og vi har også en stigning – det tror jeg i hvert fald er helt rigtigt – i antallet af trusler og indimellem også voldelige overfald på folk på grund af deres politiske ytringer, og det skal der selvfølgelig gøres noget ved.
Der synes jeg så bare, at det kan være, at det her lovforslag kunne medvirke til at gøre noget ved det, men problemet er jo, at når det så indgår i en sammenhæng, hvor i hvert fald nogle bruger en argumentation, som er med til at skærpe konflikterne med muslimer i det her land, så tror vi faktisk ikke, at forslaget, selv hvis det bliver vedtaget, har nogen som helst positiv effekt.
Der tror vi, at man skulle overveje, om det ikke var andre veje, man skulle gå, hvis det handlede om at få gjort op med hate crime.
Og hvis det var sådan, at der var behov for en generel skærpelse af lovgivningen i forbindelse med hate crime, så tror jeg i virkeligheden, at vi ville se en langt større stigning i overfald på folk, som er baseret på deres seksuelle orientering og deres etniske tilhørsforhold, end vi ser i overfald, som er baseret på, hvad folk har ytret.
Så der er altså grund til at tage nogle mere sammenhængende initiativer på det her område.
Så er det jo heller ikke ret lang siden, at Straffelovsrådet gennemgik alle bestemmelser om skærpende og formildende omstændigheder med hensyn til fastsættelse af straf.
Og der synes vi sådan set ikke, vil jeg sige, at det, der er kommet frem i forslaget og slet ikke i denne debat, vi har haft i dag, er noget argument for, at vi skulle vedtage det her.
Vi vil ikke stemme for forslaget, men vi vil heller ikke stemme imod forslaget, for vi vil selvfølgelig ikke udsende det signal, at vi ikke mener, at det skal være skærpende at udsætte folk for vold på grund af de ytringer, de er kommet med.
Jeg skal bare til sidst sige, at jeg for så vidt deler hr. Morten Messerschmidts betragtning om, at det kan være lidt risikobetonet at indskrænke det til kun at omfatte lovlige ytringer, for så kan man jo bagefter hævde, man troede, det var ulovligt, også fordi der jo var nogle, der havde anmeldt det, og så har man jo en eller anden retsusikkerhed i den fase.
Nu skal man jo aldrig overfalde mennesker på grund af deres ytringer eller af andre grunde, så folk skal bare lade være.
Men jeg synes alligevel, at hr. Morten Messerschmidt lige præcis på det område har en pointe.
Det siger jeg kun, fordi jeg ellers kun har grimt at sige om hr. Morten Messerschmidts ordførerindlæg, men det er han næppe heller ked af at jeg siger.